CKP เผย “ไฟฟ้าน้ำงึม 2” เซ็นสัญญารีไฟแนนซ์เงินกู้เพิ่ม วงเงิน 19,682 ลบ.
CKP เผย "ไฟฟ้าน้ำงึม 2" เซ็นสัญญารีไฟแนนซ์เงินกู้เดิม-เงินกู้เพิ่มเติม วงเงิน 19,682 ลบ. หวังปรับปรุงยกระดับแรงดันไฟฟ้าและก่อสร้างสถานีย่อยนาบง
15 ก.ย. 2559

นายธนวัฒน์ ตรีวิศวเวทย์ กรรมการ และ นายวรพจน์ อุชุไพบูลย์วงศ์ กรรมการผู้จัดการบริษัท ไฟฟ้าน้ำงึม 2 จำกัด ซึ่งเป็นบริษัทลูกของ บริษัท ซีเค พาวเวอร์ จำกัด (มหาชน) หรือ CKP เปิดเผยว่า บริษัทลงนามในสัญญารีไฟแนนซ์เงินกู้เดิมและเงินกู้เพิ่มเติมเพื่อปรับปรุงยกระดับแรงดันไฟฟ้าและก่อสร้างสถานีไฟฟ้าย่อยนาบง 230/500 Kv วงเงินกู้ประมาณ 19,682 ล้านบาท กับ ธนาคารกรุงเทพ ธนาคารกรุงไทย และธนาคารไทยพาณิชย์
โดยการทำสัญญาเงินกู้ดังกล่าวจะทำให้บริษัท สามารถลดอัตราดอกเบี้ยและขยายเวลาชำระคืนหนี้ และสามารถจัดสรรเงินปันผลให้แก่ผู้ถือหุ้นได้เพิ่มขึ้น ทั้งนี้ ก่อนหน้านี้ คณะกรรมการของบริษัท ได้มีมติอนุมัติให้จ่ายเงินปันผลระหว่างกาลสำหรับผลประกอบการครึ่งปีแรกของปี 2559 ในอัตรา 2.90 บาทต่อหุ้น เป็นเงินทั้งสิ้น 2,560 ล้านบาท ให้แก่ผู้ถือหุ้นบริษัทฯ โดยกำหนดจ่ายวันที่ 25 ตุลาคม 2559 นี้
สำหรับสถานีไฟฟ้าย่อยนาบงจะทำหน้าที่ส่งผ่านพลังงานไฟฟ้าจากโครงการไฟฟ้าต่างๆ ในสปป.ลาวมายังประเทศไทย โดยได้เริ่มก่อสร้างเมื่อเดือนเมษายนที่ผ่านมา และคาดว่าจะก่อสร้างแล้วเสร็จในเดือนพฤษภาคม 2561